b'\n_START_ARTICLE_\nIvan Hrovat (duhovnik)\n_START_SECTION_\n\xc5\xbdivljenje\n_START_PARAGRAPH_\nPo gimnaziji je vstopil v ljubljansko bogoslovje, 2. julija 1933 je prejel ma\xc5\xa1ni\xc5\xa1ko posve\xc4\x8denje v predzadnjem letniku, nato je dokon\xc4\x8dal \xc5\xa1tudij. Skupaj s so\xc5\xa1olcema Turkom in Zakraj\xc5\xa1kom je \xc5\xa1el pomagati \xc5\xa1kofu dr. Janezu Gnidovcu na Kosovo in Metohijo. \xc5\xa0kof ga je imenoval za kaplana v Janjevu na Kosovu, toda tam ni zdr\xc5\xbeal in se vrnil v doma\xc4\x8do \xc5\xa1kofijo. Od leta 1934 do 1935 je bil kaplan v Radovljici, nato do leta 1937 v Ko\xc4\x8devju. Zatem je nastopil v slu\xc5\xbebo \xc5\xbeupnika v Zaplani nad Vrhniko, od leta 1941 pa je upravljal \xc5\xbeupnijo Polom na Ko\xc4\x8devskem. Prvi\xc4\x8d so ga partizani zasli\xc5\xa1ali 30. julija 1942 v \xc5\xbdu\xc5\xbeemberku, vendar so ga nato izpustili. Ob nastanku va\xc5\xa1kih stra\xc5\xbe je najprej zavrnil sodelovanje, po ustanovitvi domobranstva pa je po imenovanju \xc5\xa1kofa postal vojni kurat. Maja 1945 se z domobranci ni umaknil na Koro\xc5\xa1ko, temve\xc4\x8d se je skrival v okolici Novega Mesta. Tam so ga zajeli partizani in ga zaprli v Novem Mestu. Neko no\xc4\x8d je bil odpeljan neznano kam. Verjetno je umrl junija 1945, morda pa je bil med umorjenimi februarja 1946.'